text: করোনায় আরও ৭৬ জনের মৃত্যু শনাক্ত ৪৮৪৬
  দেশে করোনভাইরাসে মৃত্যু কিছুটা কমলেও বেড়েছে সংক্রমণ ও শনাক্তের হার। গত ২৪ ঘণ্টায় দেশে আরও ৪ হাজার ৮৪৬ জনের শরীরে এ ভাইরাসের সংক্রমণ ধরা পড়েছে; যা ২ মাসের মধ্যে সর্বোচ্চ। এর আগে ১৪ এপ্রিল একদিনে সর্বোচ্চ ৫ হাজার ১৮৫ জন শনাক্ত হন। আগের দিন শনাক্ত হয়েছিলেন ৪ হাজার ৬৩৬ জন। ২৪ ঘণ্টায় শনাক্ত রোগীর মধ্যে ১৪৯৬ জনই ঢাকা জেলার। এনিয়ে দেশে করোনায় শনাক্তের সংখ্যা বেড়ে হয়েছে ৮ লাখ ৬১ হাজার ১৫০ জনে। ২৪ ঘণ্টায় নমুনা পরীক্ষার বিপরীতে শনাক্তের হার ১৯ দশমিক ৩৬ শতাংশ। আগেরদিন এ হার ছিল ১৯ দশমিক ২৭ শতাংশ। এদিকে করোনা আক্রান্ত হয়ে মঙ্গলবার ৭৬ জনের মৃত্যু হয়েছে। এর মধ্যে খুলনা বিভাগে সবচেয়ে বেশি ২৭ জন। সোমবার মারা যায় ৭৮ জন। সবমিলিয়ে দেশে করোনায় মৃতের সংখ্যা দাঁড়িয়েছে ১৩ হাজার ৭০২ জন। সরকারি হিসাবে একদিনে আরও ২ হাজার ৯০৩ জন সুস্থ হয়ে উঠেছেন। এ পর্যন্ত মোট সুস্থ হয়েছেন ৭ লাখ ৮৮ হাজার ৩৮৫ জন। মঙ্গলবার স্বাস্থ্য অধিদপ্তরের এক বিজ্ঞপ্তিতে এ তথ্য জানানো হয়। দেশে করোনাভাইরাসের সংক্রমণ প্রথম ধরা পড়ে গত বছর ৮ মার্চ। প্রথম শনাক্তের ১০ দিন পর ১৮ মার্চ প্রথম মৃত্যুর তথ্য নিশ্চিত করে স্বাস্থ্য অধিদপ্তর। সংক্রমণের দ্বিতীয় ঢেউয়ের মধ্যে ৭ এপ্রিল রেকর্ড ৭৬২৬ জন নতুন রোগী শনাক্ত হন।
  সংবাদ বিজ্ঞপ্তিতে বলা হয়, মারা যাওয়াদের মধ্যে ১৪ জন ঢাকা বিভাগের, ১০ জন চট্টগ্রাম বিভাগের, ১৪ রাজশাহী বিভাগের, ২৭ জন খুলনা বিভাগের, দুজন বরিশাল বিভাগের, তিনজন সিলেট বিভাগের, ছয়জন রংপুর বিভাগের বাসিন্দা। এ পর্যন্ত মোট মৃতের মধ্যে ৯ হাজার ৮১০ জন পুরুষ এবং ৩ হাজার ৮৯২ জন নারী।